Tragedie in Oos-Kaap: Drie sussies sterf saamArgieffoto Drie sussies is Donderdagaand saam in die Oos-Kaap dood. Volgens kapt. Jackson Manatha, polisiewoordvoerder, het die voorval omstreeks 19:00 in die Mantshilibeni-nedersetting in Idutywa plaasgevind. “Die susters, onderskeidelik 7, 10 en 18 jaar oud, was almal saam in ŉ rondawel toe weerlig die struktuur getref het. Al drie meisies is deur weerlig doodgeslaan. Hul ouers was nie tydens die voorval tuis nie,” het Manatha gesê. Die meisies se ouma was in ŉ aparte huis wat nie deur weerlig getref is nie. Die Idutywa-polisie doen ŉ geregtelike doodsondersoek. Die identiteit van die oorledenes word weerhou totdat hul familielede in kennis gestel is van hul dood.